Briselē, 21.10.2004 COM(2004) 696 galīgā redakcija 2004/0145 (CNS) Grozīts priekšlikums PADOMES REGULAI ar ko izveido finansiālā atbalsta līdzekli Kipras turku kopienas ekonomikas attīstības veicināšanai un ar ko groza Regulu (EK) Nr. 2667/2000 par Eiropas Rekonstrukcijas aģentūru (iesniegusi Komisija) PASKAIDROJUMA RAKSTS Priekšlikuma Padomes Regulai, ar ko izveido finansiālā atbalsta līdzekli [1], vispārējais mērķis ir nodrošināt palīdzību Kipras turku kopienai, īpašu uzmanību pievēršot ekonomikas attīstībai un salas ekonomikas integrācijai un uzlabojot sakarus starp abām kopienām un ES, lai veicinātu Kipras apvienošanos. Tā kā ir pieejama nozīmīga summa € 259 miljonu apmērā (jāpiešķir laikposmā no 2004. līdz 2006. gadam un jāīsteno līdz 2009. gadam), nepieciešami īpaši līdzekļi palīdzības vadībai un īstenošanai. Atbilstoši priekšlikuma 3. pantam Komisija ir atbildīga par palīdzības izmatošanu. Priekšlikuma 5. pantā ir noteikti dažādi īstenošanas veidi saskaņā ar Padomes Regulas 1605/2002[2] IV sadaļas 2. daļā norādītajiem noteikumiem. Palīdzība infrastruktūras projektu jomā cita starpā tiks vērsta uz spēkstacijām, atkritumu un ūdens resursu apsaimniekošanu, transporta projektu atjaunošanu un izstrādi, tostarp saiknēm, kas savieno abas salas puses. Tādēļ ir skaidrs, ka liela daļa līdzekļu tiks izmantoti infrastruktūras ieguldījumiem. Labākais risinājums ir uzticēt palīdzības īstenošanu Eiropas Rekonstrukcijas aģentūrai (še turpmāk - ERA). ERA tika izveidota pēc Kosovas krīzes, lai vadītu ES palīdzību ANO kontrolētajā Kosovā. Tās pilnvaras attiecas uz pilnu projekta ciklu, sākot no noteikšanas (tostarp sagatavošanās izpētes) līdz galīgajiem maksājumiem, to projektu pārraudzībai un novērtēšanai, par ko tā atbild. ERA ir Komisijas (un iespējams arī citu līdzekļu devēju) līgumslēdzēja iestāde. Tai ir juridiskas personas statuss, un tā ir pilnībā atbildīga pret trešām personām (piemēram, personālu, līgumslēdzējiem, saņēmējiem). Kopš ERA izveidošanas tās pilnvaras jau ir divreiz paplašinātas: 2000. gada beigās attiecībā uz Dienvidslāvijas Republiku (šobrīd Serbijas un Melnkalnes valstu apvienība), un 2001. gada beigās attiecībā uz bijušo Dienvidslāvijas Maķedonijas Republiku. Komisija 2004. gada 28. jūnijā ierosināja attiecināt aģentūras pilnvaras uz minētajām valstīm vēl uz diviem gadiem līdz 2006. gada 31. decembrim[3]. ERA pilnvaras varētu attiecināt arī attiecībā uz Kipras ziemeļu daļu. ERA jau ir vispāratzīta iestāde. Tās statuss ļauj pieņemt nepieciešamo personālu saskaņā ar pašu programmu. Tai ir ilgstoša un atzīta pieredze svarīgu infrastruktūras projektu īstenošanā, kura tiks pielietota Kipras ziemeļu daļai sniegtās palīdzības lielākā daļā. ERA spēj laikā sasniegt mērķus un gūt rezultātus. Tādēļ šķiet, ka tā ir vienīgā iespēja nodrošināt palīdzības programmu Kipras ziemeļu daļai. Visbeidzot, ERA raksturojama kā politiski neitrāla iestāde. Tā ir pilnvarota nodrošināt palīdzības īstenošanu, bet politisku lēmumu pieņemšanu veic Komisija. Tā ir priekšrocība dalītās Kipras sarežģītajā situācijā. ERA atrodas Salonikos, kas ir daudz tuvāk Kiprai nekā Komisijas atbalsta dienestu galvenā mītne. 2004/0145 (CNS) Grozīts priekšlikums PADOMES REGULAI ar ko izveido finansiālā atbalsta līdzekli Kipras turku kopienas ekonomikas attīstības veicināšanai un ar ko groza Regulu (EK) Nr. 2667/2000 par Eiropas Rekonstrukcijas aģentūru 1. Iestarpina šo (7) apsvērumu: „(7) Lai nodrošinātu palīdzību saskaņā ar pareizas finanšu pārvaldības principiem, Komisija saskaņā ar šo Regulu deleģē palīdzības īstenošanu Eiropas Rekonstrukcijas aģentūrai. Tādēļ Padomes Regula (EK) Nr. 2667/2000 par Eiropas Rekonstrukcijas aģentūru [4] attiecīgi jāgroza.” Šos apsvērumus pārnumurē. 2. Regulas 5. panta 2. punkts sākas ar vārdiem: „Neskarot lēmumu, kas pieņemts saskaņā ar Padomes Regulas (EK) Nr. 2667/2000 2. panta 5. punktu, …” 3. Pēc 5. panta ievieto šo pantu: „5.a pants Padomes Regulu (EK) Nr. 2667/2000 groza šādi: Regulas 2. pantā pievieno 5. punktu: - „Komisija var uzticēt aģentūrai palīdzības īstenošanu, lai veicinātu Kipras turku kopienas ekonomikas attīstību Padomes Regulas (EK) xx/2004 ietvaros.” [1] KOM(2004) 465 galīgais. [2] OV L 248, 16.9.2002., 1. lpp. [3] KOM(2004) 451 galīgais [4] OV L 306, 7.12.2000., 7. lpp.